**Noa Vali** (s. 19. huhtikuuta 2005 Forssa) on suomalainen jääkiekkomaalivahti, joka edustaa SM-liigajoukkue Turun Palloseuraa. Hän pelaa pääasiassa seuran U20-joukkueessa.

Ura
---

### Seuraura

Vali on Forssan Palloseuran kasvatti. Hän aloitti jääkiekkoilun kenttäpelaajana, mutta siirtyi jo varhain juniorina maalivahdin pelipaikalle. Vali siirtyi D-juniori-ikäisenä Turun Palloseuraan. Kaudella 2021–2022 hänet palkittiin U18 SM-sarjan parhaana maalivahtina Jarmo Myllys -palkinnolla ja valittiin sarjan ensimmäiseen tähdistökentälliseen. Vali pelasi kauden aikana myös kolme ottelua TPS:n U20-joukkueessa. Hän esiintyi joukkueessa myös U20 SM-sarjan pudotuspeleissä, mutta Vali ei saanut kuitenkaan peliaikaa. Hän voitti kauden päätteeksi U20 SM-pronssia.

Kaudella 2022–2023 Vali nousi TPS:n U20-joukkueen pääasialliseksi vastuunkantajaksi. Hän torjui joukkueen kauden päätteeksi U20 SM-pronssiin. Vali nousi samalla kaudella myös TPS:n SM-liigarinkiin. Hän pelasi ensimmäisen miesten pääsarjaottelunsa vain 17-vuotiaana Mestarien liigan alkulohkon päätöskierroksella 12. lokakuuta 2022 vieraissa saksalaista Grizzlys Wolfsburgia vastaan. TPS antoi Valille mahdollisuuden, kun joukkue oli menettänyt mahdollisuuden jatkopaikkaan. TPS:ltä ottelusta sivussa olivat molemmat maalivahdit Lassi Lehtinen että Eetu Anttila. Valin kakkosmaalivahtina toimi toinen seuran U20-joukkueen maalivahti, vain 16-vuotias Petteri Rimpinen. Vali torjui TPS:n 5–4-tappioon päättyneessä ottelussa 16 kertaa. Liigadebyyttinsä hän teki joukkueen seuraavassa ottelussa 14. lokakuuta 2022 vieraissa Vaasan Sportia vastaan. Vali lähti otteluun kakkosmaalivahtina Lassi Lehtiselle. Hänet vaihdettiin TPS:n maalinsuulle ajassa 37.23, kun Sport siirtyi ottelussa 4–2-johtoon. Vali torjui 21.31 minuutin aikana seitsemän kertaa, eikä hän päästänyt maaliakaan. TPS hävisi ottelun lopulta lukemin 6–3, kun Sport viimeisteli kaksi viimeistä maaliaan TPS:n tyhjään maaliin. Ottelu jäi Valille kauden ainoaksi pelatuksi SM-liigassa, jossa hän puki kaikkiaan yhdeksään runkosarjaotteluun.

Vali lähti kauteen 2023–2024 TPS:n kolmantena maalivahtina Filip Lindbergille ja Eetu Anttilalle. Hän aloitti kautensa seuran U20-joukkueessa. Vali pelasi ensimmäisen SM-liigaottelunsa aloittavana maalivahtina 21. lokakuuta 2023 vieraissa SaiPaa vastaan, kun Lindberg oli sairastunut ja Anttila loukkaantunut. Hän torjui TPS:n 3–1-tappioon päättyneessä ottelussa 14 kertaa. Seuraavassa ottelussa, kotiavauksessaan 25. lokakuuta 2023 Oulun Kärppiä vastaan Vali torjui liigauransa ensimmäisen nollapelin, kun TPS voitti ottelun jatkoajalla lukemin 1–0. Vali torjui ottelussa 16 kertaa. Juhani Tamminen valitsi hänet ottelun Alumnien tähtien kakkostähdeksi.

### Maajoukkueura

Vali edusti Suomea alle 20-vuotiaiden MM-kilpailuissa vuonna 2024, jolloin hän toimi pääasiassa joukkueensa kakkosmaalivahtina Niklas Kokolle ja pelasi kaksi ottelua.

Vali edusti Suomea myös alle 18-vuotiaiden MM-kilpailuissa vuonna 2023. Hän puki turnauksessa kolmeen otteluun, mutta Vali pelasi ainoastaan Norjaa vastaan pelatussa alkulohkon ottelussa. Hän edusti Suomea myös alle 18-vuotiaiden Hlinka Gretzky Cupissa vuonna 2022, jolloin Vali voitti pronssia. Hän kuitenkin toimi pääsääntöisesti joukkueensa kolmosmaalivahtina, eikä Vali pelannut turnauksessa otteluakaan. Yhteensä hän on pelannut neljän nuorten ja kymmenen poikien maaottelua.

Muuta
-----

Valin isä Tommi pelasi omalla urallaan hyökkääjänä pudotuspelit mukaan lukien yhteensä 31 SM-liigaottelua Rauman Lukossa ja Hämeenlinnan Pallokerhossa. Suurimman osan urastaan hän pelasi kuitenkin alemmissa sarjoissa.

Noa Vali on maininnut esikuvakseen Juuse Saroksen.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2021–2022 | TPS | U20-SM | 3 | 1 | 2 | 0 | 176 | 6 | 1 | 2.05 | 92,4 | – | – | – | – | – | – | – | – |
| 2022–2023 | TPS | U20-SM | 29 | 17 | 8 | 0 | 1687 | 67 | 3 | 2.38 | 91,2 | 8 | 4 | 3 | 510 | 15 | 0 | 1.77 | 93,0 |
|  | TPS | SM-liiga | 1 | 0 | 0 | 0 | 8 | 0 | 0 | 0.00 | 100 | – | – | – | – | – | – | – | – |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2023 | U18 | 1 | 1 | 0 | 60 | 2 | 0 | 2.00 | 86,7 |
| 2024 | JMM | 2 | 2 | 0 | 124 | 4 | 1 | 1.94 | 92,9 |

Lähteet
-------

* Noa Vali The Internet Hockey Databasessa (englanniksi)
* Noa Vali Eurohockey-sivustolla (englanniksi)
* Noa Vali *Elite Prospects*. Everysport Media Group AB.  (englanniksi)

### Viitteet

1. 1 2 3  Noa Vali *Elite Prospects*. Everysport Media Group AB.  (englanniksi)
2. 1 2  Sihvonen, Varpu: U18 SM: Kova paine sytyttää Valin TPS:n maalilla *leijonat.fi*.  1.12.2022. Suomen Jääkiekkoliitto ry – Finlands Ishockeyförbund rf. Viitattu 13.10.2022.
3. ↑  Löfman, Sini: Maalikooste: TPS:lle pronssia U20 SM-sarjassa *leijonat.fi*.  29.3.2023. Suomen Jääkiekkoliitto ry – Finlands Ishockeyförbund rf. Viitattu 26.4.2023.
4. ↑  Hultin, Jere: TPS:n Jussi Ahokkaalta räväkkä peliliike – 17-vuotiaalle lupaukselle valtava näyttöpaikka, takana kirittää vielä nuorempi kumiukko *MTVuutiset.fi*.  12.10.2022. Telia Company AB. Viitattu 13.10.2022.
5. ↑  Matches *championshockeyleague.com*.  12.10.2022. Champions Hockey League (CHL) AG. Viitattu 13.10.2022. (englanniksi)
6. ↑  Sport - TPS, 14.10.2022 *liiga.fi*.  14.10.2022. Jääkiekon SM-liiga Oy. Viitattu 16.10.2022.
7. ↑  Sport - TPS, 14.10.2022 *liiga.fi*.  14.10.2022. Jääkiekon SM-liiga Oy. Viitattu 16.10.2022.
8. ↑  Risto Dufvan Sportilta yllättävä ilotulitus – TPS vaihtoi 17-vuotiaan lupauksen tolppien väliin *MTVuutiset.fi*.  14.10.2022. Telia Company AB. Viitattu 16.10.2022.
9. 1 2 3  Noa Vali Eurohockey-sivustolla (englanniksi)
10. ↑  Tallskog, Mika: Julius Pohjanoksa saapuu paikkaamaan TPS:n maalivahtiosastoa *Jatkoaika.com*.  24.10.2023. Jatkoaika r.y. Viitattu 25.10.2023.
11. ↑  Saipa - TPS, 21.10.2023 *liiga.fi*.  21.10.2023. Jääkiekon SM-liiga Oy. Viitattu 25.10.2023.
12. ↑  TPS - Kärpät 25.10.2023 *liiga.fi*.  25.10.2023. Jääkiekon SM-liiga Oy. Viitattu 25.10.2023.
13. ↑  Leppänen, Marko: TPS:n Noa Vali suuntaa kohti kirkkaita valoja: "Tykkään pelata isojen yleisöjen edessä" *liiga.fi*.  20.12.2023. Jääkiekon SM-liiga Oy. Viitattu 23.12.2023.
14. ↑  Tommi Vali *Elite Prospects*. Everysport Media Group AB.  (englanniksi)

TPS – SM-liiga
4 M. Jokinen |
6 Rafkin |
7 Lauridsen |
9 Koivu |
17 Talvitie (**A**) |
20 Marjala |
21 Fröberg |
26 Korpikoski |
27 Dudas |
29 Hakala |
32 Vali |
33 Salin |
35 Anttila |
37 Broadhurst |
39 Lindberg |
40 Lehtonen |
41 Intonen |
42 Suomi |
44 Arell (**A**) |
49 Wernblom |
51 Nurmi |
52 Palmu (**A**) |
55 Lindroth |
57 Munkki |
58 Väisänen |
59 Hemming |
61 Jasu (**C**) |
62 Jürgens |
63 Kulmala |
66 Henriksson |
67 Sevänen |
77 Haapanen |
81 Koskinen |
84 Pikkarainen |
98 Teissala  

Valmentajat Miettinen – Kalto – Salo – Moisanen – Mierlahti – Rosendahl – Granholm